Blindet av fyrverkeri
23-åringen fra Bergen er en av 17 personer som fikk fyrverkeri i øyet nyttårsaften. - Det var et sjokk. Det har egentlig ikke gått helt opp for meg hva som har skjedd, sier Dani (23) til Bergensavisen. Nå hviler han ut på sykehuset, og var for sliten til å prate mer om ulykken i kveld. På øyeavdelingen på Haukeland fikk han beskjed om at han har mistet synet på det ene øyet for godt. Øyelege Nils Bull ved Haukeland universitetssykehus synes det er fortvilende at det hvert år dukker opp uheldige som har skadet øyene på nyttårsaften. - Det er jo helt unødvendig og en høy pris disse få privatpersonene betaler, sier Bull, som mener at fyrverkeri burde ha vært skutt opp i offentlig regi. 23-åringen var svært preget da han snakket med Bergensavisen tidligere i dag, for å advare andre. - Jeg synes fyrverkeri er et helvete. Det burde være totalforbud. Det som skjedde er litt min feil, og jeg kan ikke skylde på de som har lagd det, men jeg burde ikke fått muligheten til å kjøpe fyrverkeriet i det hele tatt, sier Dani. En opptelling Bull ved Haukeland har gjort ved landets sykehus, viser at 17 personer fikk øyeskader forårsaket av nyttårsfyrverkeri. 13 av dem er menn, tre barn og én kvinne. Fem av personene pådro seg alvorlige øyeskader. - Fem av fem av de alvorlige skadene er forårsaket av bakkefyrverkeri, sier Bull. Skadetallene de siste årene viser at mellom 15 og 20 personer får øyeskader som følge av nyttårsfyrverkeri. Nå mener Bull at det er på tide med forbud mot fyrverkeri for privatpersoner. Han opplyser at de tre barna som er skadet er gutter, og at de har moderat alvorlig skade.**Alvorlig øyeskade: Er forventet å gi betydelig synsreduksjon. **Moderat alvorlig øyeskade: Kraftig akutt skade, men er ikke forventet å gi betydelig synsreduksjon. **Lette øyeskader: Blir behandlet ved legevakten og er ikke regnet med i denne oversikten fra Helse Bergen:2012/13: 17 skader - 5 alvorlige og 12 moderat alvorlige 2011/12: 16 skader - 4 alvorlige og 12 moderat alvorlige 2010/11: 17 skader - 6 alvorlige og 11 moderat alvorlige 2009/10: 10 skader - 3 alvorlige og 7 moderat alvorlige 2008/09: 10 skader - 5 alvorlige og 5 moderat alvorlige 2007/08: 21 skader - 6 alvorlige og 15 moderat alvorlige 2006/07: 20 skader - 3 alvorlige og 17 moderat alvorlige Kilde: Overlege Nils Bull ved Øyeavdelingen på Haukeland universitetssjukehus
Dani ble blind på det ene øyet da nyttårsraketten smadret øyet hans. Nå advarer han andre fra sykesengen.